গত বছরেই বলিউড অভিনেত্রী হ্যাজেল কিচকে বিয়ে করেছিলেন যুবরাজ সিংহ। বলিউডের সঙ্গে যুবরাজের এই ‘কানেকশন’ই শেষ নয়। তিনি এবার মাঠের বাইশ গজ থেকে সরাসরি নেমে পড়তে চলেছেন বি-টাউনে। এমনটাই ইঙ্গিত দিয়ে রাখছেন তিনি। সর্বভারতীয় জনপ্রিয় গসিপ ওয়েবসাইটের খবর অনুযায়ী, যুবরাজ সিংহের নামের পাশে এবার জুড়তে চলেছে ফিল্ম প্রযোজক তকমা।
নিজে টাকা বিনিয়োগ করে ভাই জোরোওয়ার সিংহকে সিনেমার লঞ্চ করতে চলেছেন তিনি, এমনটাই খবর। যুবরাজের ঘনিষ্ঠ মহলের খবর অনুয়ায়ী, যুবরাজের মা শবনম সিংহ একাধিক নামিদামি ফিল্ম প্রযোজক ও বিনিয়োগকারীর সঙ্গে বৈঠক করে এই বিষয়ে চিন্তাভাবনা শুরু করেছেন।

ভাই জোরোওয়ারের সঙ্গে যুবরাজ সিংহ। — ইউটিউব
তেমনই এক বিনিয়োগকারী জানিয়েছেন, ‘নিজের ভাইকে লঞ্চ করার জন্য যুবরাজ বিশাল অঙ্কের অর্থ বিনিয়োগ করবেন। মা শবনমের পাশাপাশি যুবরাজও প্রযোজকদের সঙ্গে যোগাযোগ রেখে এগোচ্ছেন। যুবিই প্রযোজকদের বিশাল মাপের বিনিয়োগ করার ইঙ্গিত দিয়েছেন।’
আরও পড়ুন:—
আই লিগের নতুন দলকে চাঙ্গা করতে এবার অভিনব দাওয়াই, নেওয়া হল যুবি-ভাজ্জিকেও
ফিরোজ শা কোটলায় খুদে ভক্তদের সঙ্গে ক্রিকেটও খেললেন যুবি ও নেগি
গত বছর যুবরাজের ভাই জোরোওয়ার সিংহ অবশ্য বেশ বিতর্কে জড়িয়েছিলেন। বিগ বস-১০’এ জোরোয়ারের বিচ্ছিন্না স্ত্রী আকাঙ্ক্ষা শর্মা তাঁর বিরুদ্ধে নির্যাতনের অভিযোগ এনেছিলেন। আকাঙ্ক্ষা আরও জানিয়েছিলেন কোনও রকম কাজকর্ম না করেই ঘুরে বেড়ান যুবরাজের ভাই। তবে ভাইয়ের ভাগ্য বদলাতেই এবার সিনেমার নামানোর পরিকল্পনা যুবরাজের।

প্রাক্তন স্ত্রী আকাঙ্খার সঙ্গে জোরোওয়ার। — ইউটিউব
সূত্রের খবর, সিনেমায় নামার জন্য জোরোওয়ারকে ওজন কমাতে বলা হয়েছে। সমস্ত প্রযোজকরা অবশ্য যুবরাজ-শবনম সিংহের প্রস্তাবে রাজি হয়েছেন। জোরোওয়ারের বিপরীতে কে থাকবেন, তাঁর খোঁজ চলছে। খুব শ্রীঘ্রই এই ব্যাপারে যুবরাজের তরফে সরকারিভাবে সাংবাদিক সম্মেলন করা হবে।